Mening oor Pollard saai net onmin | Netwerk24
Mening oor Pollard saai net onmin
Deur Cornelius, Mosselbaai 13 November 2019 00:00
Een van die uitsonderlike kenmerke van Siya Kolisi, die Springbok-kaptein, se kommentaar net nadat die Springbokke die Wêreldbeker-rugbytoernooi gewen het, asook op nuuskonferensies daarna, was sy pleidooi vir ’n verenigde en vooruitstrewende Suid-Afrika en dat alle Suid-Afrikaners moet saamwerk in dié verband.
Hy was deurgaans ’n toonbeeld van nederigheid en opregtheid. Dit is daarom uiters teleurstellend dat Gawie Greyling van Bloubergrant hom nie daarvan kon weerhou om die rassekaart te speel in sy brief oor Handré Pollard nie (“Het almal van Pollard vergeet?”, 11.11).
Behalwe dat dit normale gebruik is dat hoofsaaklik die kaptein en afrigter nuuskonferensies toespreek, is dit in elk geval te betwyfel of Pollard deel van die nuuskonferensies sou wou wees.
Dit was net ná die wedstryd al duidelik dat hy ongemak en pyn verduur weens sy ernstige gesigbesering.
Hy het hom dus ook onttrek aan die Springbokke se oorwinningstoer deur die land, en is in die hospitaal opgeneem vir ’n operasie aan sy gesig.
Om nou Pollard se witheid as ’n faktor vir sy afwesigheid op die nuuskonferensies te beskou, is absurd en dien bloot om verdeeldheid in ons land te bevorder tot nadeel van alle inwoners van Suid-Afrika.
Meer oor: Siya Kolisi | My Stem